title: 2014/533/EÚ: Rozhodnutie Európskej centrálnej banky z  13. augusta 2014 o označení systému TARGET2 za systémovo dôležitý platobný systém podľa nariadenia (EÚ) č. 795/2014 o požiadavkách v oblasti dohľadu nad systémovo dôležitými platobnými systémami (ECB/2014/35)

text:
               20.8.2014

               SK

               Úradný vestník Európskej únie

               L 245/5

         ROZHODNUTIE EURÓPSKEJ CENTRÁLNEJ BANKY
   z 13. augusta 2014
   o označení systému TARGET2 za systémovo dôležitý platobný systém podľa nariadenia (EÚ) č. 795/2014 o požiadavkách v oblasti dohľadu nad systémovo dôležitými platobnými systémami

      (ECB/2014/35)

      (2014/533/EÚ)

   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1, článok 22 a článok 34.1 prvú zarážku,
   so zreteľom na nariadenie Európskej centrálnej banky (EÚ) č. 795/2014 z 3. júla 2014 o požiadavkách v oblasti dohľadu nad systémovo dôležitými platobnými systémami (ECB/2014/28) (1), a najmä na jeho článok 1 ods. 2 a 3,
   keďže:

               (1)

               Článok 127 ods. 2 štvrtá zarážka zmluvy a článok 3.1 štvrtá zarážka Štatútu Európskeho systému centrálnych bánk a Európskej centrálnej banky (ďalej len „štatút ESCB“) splnomocňujú Eurosystém, aby podporoval plynulú prevádzku platobných systémov.

               (2)

               Eurosystém podporuje plynulú prevádzku platobných systémov okrem iného výkonom dohľadu.

               (3)

               Európska centrálna banka (ECB) implementovala prostredníctvom nariadenia (EÚ) č. 795/2014 (ECB/2014/28) zásady pre infraštruktúry finančného trhu (ďalej len „zásady CPSS-IOSCO“), ktoré vydal Výbor pre platobné systémy a systémy zúčtovania (Committee on Payment and Settlement Systems – CPSS) Banky pre medzinárodné zúčtovanie (Bank for International Settlements – BIS) a technický výbor Medzinárodnej organizácie komisií pre cenné papiere (International Organization of Securities Commissions – IOSCO), ktorými sa harmonizujú a posilňujú existujúce medzinárodné normy v oblasti dohľadu okrem iného pre systémovo dôležité platobné systémy (SDPS).

               (4)

               V rámci hodnotenia, či možno TARGET2 označiť za SDPS v súlade s článkom 1 ods. 2 nariadenia (EÚ) č. 795/2014 (ECB/2014/28), Rada guvernérov overila, že je splnené kritérium stanovené v článku 1 ods. 3 písm. a) nariadenia (EÚ) č. 795/2014 (ECB/2014/28) a že sú splnené dve zo štyroch kritérií stanovených v článku 1 ods. 3 písm. b) nariadenia (EÚ) č. 795/2014 (ECB/2014/28), ako sa uvádza v prílohe k tomuto rozhodnutiu. Na účely hodnotenia, ktorého výsledkom je toto rozhodnutie, sa použili verejne dostupné údaje za kalendárny rok 2012, ako aj odpovede poskytnuté v rámci prieskumov ECB.

               (5)

               Podľa usmernenia ECB/2012/27 (2) má TARGET2 decentralizovanú štruktúru, v rámci ktorej sa spája viacero platobných systémov. Systémy, ktoré sú súčasťou TARGET2, sú v čo najväčšej miere zosúladené, s výnimkou určitých obmedzení vyplývajúcich z vnútroštátneho práva. TARGET2 sa tiež vyznačuje jednotnou technickou platformou nazývanou jednotná spoločná platforma. Rada guvernérov má vo vzťahu k TARGET2 právomoc rozhodovať s konečnou platnosťou a zabezpečuje plnenie jeho verejnej funkcie: tomuto spôsobu riadenia zodpovedá dohľad nad systémami, ktoré sú súčasťou TARGET2,

         PRIJALA TOTO ROZHODNUTIE:
   Článok 1
   Vymedzenie pojmov
   Pojmy uvedené v tomto rozhodnutí majú rovnaký význam ako pojmy uvedené v nariadení (EÚ) č. 795/2014 (ECB/2014/28).
   Článok 2
   Označenie SDPS a prevádzkovateľa SDPS
   1.   Systémy, ktoré sú súčasťou TARGET2, a ktoré spĺňajú kritérium stanovené v článku 1 ods. 3 písm. a) nariadenia (EÚ) č. 795/2014 (ECB/2014/28), sa na účely nariadenia (EÚ) č. 795/2014 (ECB/2014/28) spoločne označujú za systémovo dôležitý platobný systém.
   2.   Prevádzkovatelia systémov, ktoré sú súčasťou TARGET2, a ktoré sú uvedené v odseku 1, zabezpečujú dodržiavanie požiadaviek stanovených v článkoch 3 až 21 nariadenia (EÚ) č. 795/2014 (ECB/2014/28).
   Článok 3
   Príslušný orgán
   ECB je orgánom príslušným na dohľad nad TARGET2.
   Článok 4
   Nadobudnutie účinnosti
   Toto rozhodnutie nadobúda účinnosť v deň jeho uverejnenia v Úradnom vestníku Európskej únie.

      Vo Frankfurte nad Mohanom 13. augusta 2014

            Prezident ECB

         Mario DRAGHI

      (1)  Ú. v. EÚ L 217, 23.7.2014, s. 16.

      (2)  Usmernenie ECB/2012/27 z 5. decembra 2012 o Transeurópskom automatizovanom expresnom systéme hrubého vyrovnania platieb v reálnom čase (TARGET2), (Ú. v. EÚ L 30, 30.1.2013, s. 1).

      PRÍLOHA
      Hodnotenie súladu Transeurópskeho automatizovaného expresného systému hrubého vyrovnania platieb v reálnom čase (TARGET2) s kritériami uvedenými v článku 1 ods. 3 nariadenia (EÚ) č. 795/2014 (ECB/2014/28)

                  Kritérium

                  TARGET2

                              a)

                              členský štát, ktorého menou je euro, ho môže oznámiť ako systém podľa smernice Európskeho parlamentu a Rady 98/26/ES (1) alebo jeho prevádzkovateľ má sídlo v eurozóne

                  Systémy, ktoré sú súčasťou TARGET2, oznámené ako systémy podľa smernice 98/26/ES členskými štátmi, ktorých menou je euro:

                              —

                              TARGET2-OeNB

                              —

                              TARGET2-BE

                              —

                              TARGET2-CY

                              —

                              TARGET2-Eesti

                              —

                              TARGET2-Suomen Pankki-järjestelmä

                              —

                              TARGET2-Banque de France

                              —

                              TARGET2-BBk

                              —

                              TARGET2-ECB

                              —

                              TARGET2-GR

                              —

                              TARGET2-Ireland

                              —

                              TARGET2-Banca d'Italia

                              —

                              TARGET2-Latvija

                              —

                              TARGET2-LU

                              —

                              TARGET2 Malta

                              —

                              TARGET2-NL

                              —

                              TARGET2-PT

                              —

                              TARGET2-Banco de España (TARGET2-BE)

                              —

                              TARGET2-SK

                              —

                              TARGET2-Slovenija

                     Kritérium splnené

                              b) i)

                              celková výška platieb v eurách spracovaných za deň v priemere presahuje 10 miliárd EUR

                  Celková priemerná výška platieb v eurách spracovaných za deň: 2,777 bilióna EUR

                     Kritérium splnené

                              b) ii)

                              pre podiel platobného systému na trhu platí najmenej jedna z uvedených skutočností:

                                          —

                                          predstavuje 15 % celkového objemu platieb v eurách alebo

                                          —

                                          predstavuje 5 % celkového objemu cezhraničných platieb v eurách,

                                          —

                                          predstavuje 75 % celkového objemu platieb v eurách na úrovni členského štátu, ktorého menou je euro

                              b) iii)

                              jeho cezhraničná činnosť (t. j. účastníci so sídlom v inom štáte než v štáte prevádzkovateľa SDPS a/alebo cezhraničné prepojenia s inými platobnými systémami) sa týka najmenej piatich štátov a predstavuje najmenej 33 % celkového objemu platieb v eurách, ktoré SDPS spracoval

                              b) iv)

                              iné infraštruktúry finančného trhu ho využívajú na vyrovnanie

                  Infraštruktúry finančného trhu využívajú systémy, ktoré sú súčasťou TARGET2, na vyrovnanie

                     Kritérium splnené

         (1)  Smernica Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov (Ú. v. ES L 166, 11.6.1998, s. 45).


title: Rozhodnutie Komisie z  22. decembra 2009 o finančnom príspevku Únie na rok 2010 referenčnému laboratóriu Spoločenstva pre prenosné spongiformné encefalopatie [oznámené pod číslom K(2009) 10291]

text:
               23.12.2009

               SK

               Úradný vestník Európskej únie

               L 344/44

      ROZHODNUTIE KOMISIE

   z 22. decembra 2009
   o finančnom príspevku Únie na rok 2010 referenčnému laboratóriu Spoločenstva pre prenosné spongiformné encefalopatie
   [oznámené pod číslom K(2009) 10291]
   (Iba anglické znenie je autentické)
   (2009/1000/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 32 ods. 7,
   keďže:

               (1)

               Každé styčné alebo referenčné laboratórium určené ako také podľa veterinárnych právnych predpisov Únie, ktoré spĺňa povinnosti a požiadavky v nich stanovené, môže získať pomoc Únie v súlade s článkom 31 rozhodnutia Rady 2009/470/ES z 25. mája 2009 o výdavkoch na veterinárnom úseku (2).

               (2)

               V nariadení Komisie (ES) č. 1754/2006 z 28. novembra 2006, ktorým sa ustanovujú podrobné pravidlá poskytovania finančnej pomoci Spoločenstva referenčným laboratóriám Únie na krmivo, potraviny a sektor zdravia zvierat (3), sa stanovuje, že finančný príspevok Únie sa poskytuje pod podmienkou, že schválené pracovné programy sa účinne realizujú a že príjemcovia poskytujú všetky potrebné informácie v rámci určitých lehôt.

               (3)

               V súlade s článkom 2 nariadenia (ES) č. 1754/2006 sú vzťahy medzi Komisiou a každým referenčným laboratóriom Spoločenstva stanovené v dohode o partnerstve, ktorú dopĺňa viacročný pracovný program.

               (4)

               Nariadením Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (4), sa laboratórium Veterinary Laboratories Agency, Addlestone, Spojené kráľovstvo, určuje za referenčné laboratórium Spoločenstva pre prenosné spongiformné encefalopatie (transmissible spongiform encephalopathies – TSE). Jeho funkcie zahŕňajú zber a porovnávanie údajov o výsledkoch testov vykonaných v Únii a zhromažďovanie najnovších informácií o dohľade, epizootolóogii a prevencii prenosných spongiformných encefalopatií vo svete.

               (5)

               Komisia posúdila pracovný program a zodpovedajúce odhady rozpočtu predložené referenčným laboratóriom Spoločenstva pre TSE na rok 2010. V tejto súvislosti by sa mal tomuto referenčnému laboratóriu poskytnúť finančný príspevok Únie s cieľom spolufinancovať jeho činnosti na uskutočňovanie úloh a povinností stanovených v nariadení (ES) č. 882/2004 a v nariadení (ES) č. 999/2001. V súlade s nariadením (ES) č. 1754/2006 by sa finančný príspevok Únie mal poskytnúť vo výške 100 % oprávnených nákladov.

               (6)

               Nariadením (ES) č. 1754/2006 sa stanovujú pravidlá oprávnenosti týkajúce sa seminárov organizovaných referenčnými laboratóriami Spoločenstva. Zároveň sa ním obmedzuje poskytnutie finančnej pomoci na najviac 32 účastníkov seminára. V súlade s článkom 13 ods. 3 nariadenia (ES) č. 1754/2006 by sa niektorým referenčným laboratóriám Spoločenstva, ktoré v záujme dosiahnutia optimálnych výsledkov svojich seminárov potrebujú podporu na zabezpečenie účasti viac ako 32 účastníkov, mali udeliť výnimky z tohto obmedzenia.

               (7)

               Podľa článku 3 ods. 2 písm. a) nariadenia Rady (ES) č. 1290/2005 z 21. júna 2005 o financovaní spoločnej poľnohospodárskej politiky (5) sa programy eradikácie a kontroly chorôb zvierat (veterinárne opatrenia) financujú z Európskeho poľnohospodárskeho záručného fondu (EPZF). Okrem toho sa v druhom odseku článku 13 uvedeného nariadenia stanovuje, že v riadne odôvodnených výnimočných prípadoch sa výdavky týkajúce sa administratívnych a personálnych nákladov vzniknuté členským štátom a prijímateľom pomoci z EPZF v rámci opatrení a programov, ktoré patria do pôsobnosti rozhodnutia Rady 90/424/EHS z 26. júna 1990 o výdavkoch na veterinárnom úseku (6), hradia z fondu. Články 9, 36 a 37 nariadenia (ES) č. 1290/2005 sa uplatňujú na účely finančnej kontroly.

               (8)

               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO ROZHODNUTIE:
   Článok 1
   1.   Únia udeľuje finančnú pomoc laboratóriu Veterinary Laboratories Agency, Addlestone, Spojené kráľovstvo, na uskutočnenie úloh a povinností ustanovených v kapitole B prílohy X k nariadeniu (ES) č. 999/2001.
   Výška tejto finančnej pomoci na obdobie od 1. januára 2010 do 31. decembra 2010 predstavuje najviac 1 129 000 EUR.
   V rámci maximálnej výšky uvedenej v druhom pododseku a bez toho, aby boli dotknuté časové lehoty stanovené v článku 10 nariadenia (ES) č. 1754/2006, je suma v hodnote 600 000 EUR rezervovaná pre návrh a vykonávanie protokolu zameraného na zhromažďovanie údajov s cieľom pokročiť v poznatkoch o genetickej rezistencii kôz na Cypre voči klusavke.
   2.   Okrem maximálnej výšky pomoci stanovenej v odseku 1 udeľuje Únia laboratóriu uvedenému v odseku 1 finančnú pomoc na organizovanie seminárov. Výška tejto pomoci predstavuje najviac 60 000 EUR.
   3.   Odchylne od článku 13 ods. 1 nariadenia (ES) č. 1754/2006 je laboratórium uvedené v odseku 1 oprávnené požadovať finančnú pomoc na zabezpečenie účasti maximálne 50 osôb na jednom zo seminárov uvedených v odseku 2 tohto článku.
   Článok 2
   Toto rozhodnutie je určené laboratóriu Veterinary Laboratories Agency, Woodham Lane, New Haw, Addlestone, Surrey KT15 3NB, Spojené kráľovstvo.

      V Bruseli 22. decembra 2009

            Za Komisiu

         Androulla VASSILIOU

            členka Komisie

      (1)  Ú. v. EÚ L 165, 30.4.2004, s. 1.

      (2)  Ú. v. EÚ L 155, 18.6.2009, s. 30.

      (3)  Ú. v. EÚ L 331, 29.11.2006, s. 8.

      (4)  Ú. v. ES L 147, 31.5.2001, s. 1.

      (5)  Ú. v. EÚ L 209, 11.8.2005, s. 1.

      (6)  Ú. v. ES L 224, 18.8.1990, s. 19.